《拟唐宫词》
元代·卫仁近

九重春色绕金銮，龙渴宫壶午漏残。犀押帘垂红雾暝，兽炉香尽碧云寒。

隔楼度曲多西子，别院吹笙是内官。见说羊车明日过，旋栽杨柳护雕阑。

作者简介：松江华亭人。字叔刚，一字子刚。好学能文，尤工书。顺帝至正间，吴兴守将送米百斛，举为幕官，辞而不受。张士诚辟延宾馆，聘之，亦谢免。授书里中。卒年四十七。有《敬聚斋集》。